แห่ปรับเป้าหุ้นสผ.กำไรลิ่วไม่สนม็อบ
โบรกเกอร์แห่ปรับเป้ากำไร-ราคา ปตท.สผ. ชูหุ้นปลอดภัยการเมือง ภัทรเพิ่มราคาหุ้นเมเจอร์ฯ
29 เม.ย. 2553

โบรกเกอร์แห่ปรับเป้ากำไร-ราคา ปตท.สผ. ชูหุ้นปลอดภัยการเมือง ภัทรเพิ่มราคาหุ้นเมเจอร์ฯ
บริษัทหลักทรัพย์ นครหลวงไทย ได้ออกบทวิเคราะห์หุ้นบริษัท ปตท.สำรวจและผลิตปิโตรเลียม หรือ ปตท.สผ. (PTTEP) โดยแนะนำ “ซื้อลงทุนระยะยาว” และปรับราคาเหมาะสมเป็น 200 บาท จากประมาณการเดิม 186 บาท/หุ้น 
ภายหลังจาก PTTEP ประกาศกำไรสุทธิไตรมาสแรกปี 2553 มีกำไรสุทธิ 10,471 ล้านบาท เพิ่มขึ้นอย่างมาก 82% จากช่วงเดียวกันปีก่อน และพุ่งขึ้น 125% จากไตรมาส 4 ปี 2552 ดีกว่าที่ บล.นครหลวง คาดการณ์ไว้ที่ 8,717 ล้านบาท และนักวิเคราะห์ส่วนใหญ่คาดไว้ที่ 7,100–8,900 ล้านบาท 
“PTTEP เป็นหุ้นที่ผลประกอบการได้รับผลกระทบน้อยจากความไม่สงบในประเทศ และแนวโน้มกำไรเติบโตอย่างโดดเด่น ต้านทานภาวะแรงกดดันของตลาดได้ดี” บทวิเคราะห์ระบุ 
บล.นครหลวง ยังคาดว่าปี 2553 PTTEP มีแนวโน้มการฟื้นตัวของกำไรโดดเด่นที่สุดในกลุ่มพลังงาน จากปัจจัยหนุนจากแผนการผลิตที่เติบโต 9% ราคาจำหน่ายผลิตภัณฑ์ที่คาดเติบโตสูง 24% ราคาก๊าซแหล่งใหม่ JDA อยู่ในระดับสูงและคาดรับรู้รายได้จากประกันภัยเข้ามาปีนี้ไม่น้อยกว่า 140 ล้านเหรียญสหรัฐ
บล.โกลเบล็ก เตรียมปรับประมาณการกำไรปีนี้ของ PTTEP และคงคำแนะนำ “ซื้อ” ราคาเป้าหมาย 176 บาท 
สำหรับ บล.กิมเอ็ง (ประเทศไทย) ให้มูลค่าหุ้น 195 บาท และ บล.ธนชาต ให้ราคาเป้าหมาย 170 บาท 
ขณะที่ บล.บัวหลวง ให้ราคาพื้นฐาน 184 บาท และอยู่ระหว่างปรับเพิ่มประมาณการกำไร เนื่องจากยอดขายปิโตรเลียมที่สูงขึ้นและค่าใช้จ่ายซึ่งต่ำกว่าที่ประเมินไว้
ทั้งนี้ กำไรไตรมาสแรกปีนี้ที่ออกมาคิดเป็น 30% ของประมาณการทั้งปี 2553 นำไปสู่การเพิ่มประมาณการของตลาด หนุนให้ราคาหุ้นปรับตัวขึ้น รวมทั้งเป็นหุ้นที่มีความปลอดภัยจากผลกระทบที่เกิดขึ้น 
สำหรับ PTTEP วันที่ 28 เม.ย. ปิดซื้อขายที่ 148.50 บาท ลดลง 1.50 บาท หรือ 1% มูลค่าซื้อขาย 812.70 ล้านบาท
ด้าน บล.ภัทรเชียร์ ซื้อบริษัท เมเจอร์ ซีนีเพล็กซ์ กรุ้ป (MAJOR) และเพิ่มราคาเป้าหมายเป็น 9.50 บาท จากราคา 9.10 บาท หลังม็อบเสื้อแดงไม่กระทบยอดขายบัตรเข้าชมภาพยนตร์